# Bratislavský región zaujal tisíce návštevníkov

[Obecné noviny 17/03/2015]

Autor: BRT

Strana: 18

Zaradenie: CESTOVNÝ RUCH

Bratislavský región zaujal tisíce návštevníkov

Text:

Krajská organizácia cestovného ruchu (KOCR) Bratislava Region Tourism v tomto roku prezentovala zaujímavosti bratislavského regiónu už na troch medzinárodných veľtrhoch cestovného ruchu - Ferien-Messe vo Viedni (15. - 18. l.), ITF Slovakiatour v Bratislave (29. 1. - 1. 2.), Holiday World v Prahe (19. - 22. 2) a UTAZÁS v Budapešti (26. 2. - 1. 3. 2015).

,,Všetky doterajšie veľtrhy hodnotíme ako úspešné, pretože práve náš stánok sa tešil veľkej pozornosti návštevníkov, ktorí prejavovali záujem spoznávať bratislavský región. Dožadovali sa informácií o aktívnom trávení voľného času, programe pre rodiny s deťmi, vínnej turistike, gastrozážitkoch a možnostiach ubytovania. Popri tom sme absolvovali množstvo dôležitých obchodných stretnutí, ktoré sú prínosné pre rozvoj destinácie s cieľom prilákať viac turistov. Prezentovali sme všetky subjekty, ktoré považujeme za nositeľov kvalitnej ponuky cestovného ruchu v regióne. V nastúpenom trende úspešnej prezentácie bratislavského regiónu budeme pokračovať aj na veľtrhoch v Budapešti a v Berlíne," povedal predseda Bratislava Region Tourism Martin Zaťovič. KOCR Turizmus regiónu Bratislava a oblastná organizácia cestovného ruchu (OOCR) Bratislava Tourist Board (BTB) nadviazali na svoju úspešnú spoluprácu z roku 2014 a so spoluvystavovateľmi z oblastnej organizácie Región Senec, Malokarpatského múzea v Pezinku a Mestského kultúrneho a informačného centra Stupava prezentovali Bratislavu a jej rozmanitý región na spoločnej expozícii, ktorá sa niesla v duchu hesla ,,Bratislava Goes Classical, Region Goes Modern". Stánok Bratislavy a regiónu zaujal návštevníkov svojou výnimočnosťou. Pestrosť obsahu a elegantne navrhnuté prevedenie priťahovalo pozornosť nielen návštevníkov, ale aj vystavovateľov z okolitých expozícií. Nový vzhľad, ladený vo farbách kaviarenskej hnedej a bielej, navodzoval priateľskú pohostinnosť mesta a moderných investícií v regióne. V centrálnej časti stánku sa návštevníci mohli preniesť do známej bratislavskej kaviarne Franza Xavera Messerschmidta, zatiaľ čo po okrajových častiach bol kubistickými prvkami prezentačných pultov a rokovacích priestorov naznačený trend inovácií v ponuke služieb cestovného ruchu, ktorými sa môže región v okolí hlavného mesta pochváliť. V rámci regiónu sa návštevníci mohli zoznámiť napríklad s ponukou múzea moderného umenia DANUBIANA Bratislava, ktoré získalo ocenenie Stavba roka 2014, ďalej vinárstva ELESKO a Zoya Museum, ktoré sa špecializuje na degustácie vín, ale zaujme aj milovníkov umenia modernou galériou s výstavou diel svetového umelca Andyho Warhola. V zime i v lete možno navštíviť Aquapark Senec, ktorý návštevníkov láka na množstvo vodných atrakcií a wellness svet. To pravé dobrodružstvo ponúka Divoká voda - areál vodných športov Čunovo a Hotel Zochova chata, nachádzajúci sa v krásnom prostredí Malých Karpát v hustom bukovom lese a je križovatkou mnohých turistických trás. Najväčšiu zbierku vinohradníckych lisov a unikátne degustácie v tme ponúka Malokarpatské múzeum v Pezinku. Očarujúca, takmer panenská príroda Záhoria tradične lákala turistiky chtivých návštevníkov. V programe expozície nechýbala ochutnávka kvalitných regionálnych vín a gastronómie. Príjemnú atmosféru dotváral sprievodný program v podobe hudobných vystúpení skupín Paper Moon, Pressburger Klezmer Band, Funny Fellows, harfistu Michala Matejčíka, ale zaznela aj ľudová hudba. Korunovačnú slávu Bratislavy predstavila Mária Terézia v replike jej obradných šiat a koruny. Bratislava Region Tourism je profesionálna organizácia destinačného manažmentu, ktorá podporuje a vytvára podmienky na rozvoj cestovného ruchu na území Bratislavského kraja. Vytvára a realizuje marketing a propagáciu cestovného ruchu pre svojich členov doma a v zahraničí a spolupracuje so Slovenskou agentúrou pre cestovný ruch (SACR). Jej členmi sú Bratislavský samosprávny kraj, organizácia cestovného ruchu Region Senec a bratislavská organizácia cestovného ruchu Bratislava Tourist Board, ktorá zastrešuje v spolupráci 70 členov propagáciu hlavného mesta.

Lákajú aj maďarských turistov

Bratislava Region Tourism v spolupráci so Slovenskou agentúrou pre cestovný ruch sa prezentoval aj na najväčšom maďarskom veľtrhu cestovného ruchu UTAZÁS v Budapešti (26. 2. - 1.3.2015). '",,Bratislava je stále vyhľadávaným turistickým cieľom maďarských návštevníkov. Našou snahou je motivovať zahraničných susedov, ktorí to k nám majú pomerne blízko, aby sa vydali spoznať tak krásy hlavného mesta ako aj pestrosť priľahlého regiónu. Veď možností v bratislavskom regióne je veľa. Či už ste vyznávačmi bohatej kultúry, jedinečnej gastronómie a vinárstva, prírody či relaxu. Treba sa prísť na vlastnej koži presvedčiť o bohatej ponuke s kvalitnými službami." povedal Martin Zaťovič. Jedným z cieľov BRT je prilákať maďarských turistov, ktorí majú už od minulého roka: možnosť dozvedieť sa viac o bratislavskom regióne v ich materinskom jazyku na sociálnej sieti Facebook (/pozsony régió) a na webovej stránke www.tourismbratislava.com. Prezentácia v Maďarsku je preto neodmysliteľnou súčasťou stratégie BRT, ktorá bola v minulom roku prijatá. Obľúbenými témami pre maďarských návštevníkov sú napríklad možnosti cyklistiky, malokarpatská vinárska oblasť so svojimi ochutnávkami vín, viaceré medzinárodne vyhľadávané kultúrne podujatia, alebo aj letná turistika a kemping na Slnečných jazerách. Krajská organizácia cestovného ruchu BRT opäť mala svoje miesto v spoločnej expozícií SACR, ktorá združuje komplexnú ponuku cestovného ruchu na Slovensku. Medzinárodný veľtrh cestovného ruchu UTAZÁS je najvýznamnejším podujatím svojho druhu v Maďarsku a jeden z najdôležitejších v strednej Európe. Od 26. februára do 1. marca 2015 sa v areáli Hungexpo v Budapešti uskutočnil už jeho 38. ročník.

Text a snímky: BRT

-END-